3F Superliga, NordicBet Liga og 2. division lukker ned i to uger. Landskampene mod England og Færøerne forventes at blive aflyst.

Dansk elitefodbold har taget konsekvensen af statsministerens tale onsdag aften vedrørende risikoen for coronasmitte.

Divisionsforeningen lukker nu ned for al fodbold i de næste to uger. Det gælder for de tre bedste rækker 3F Superliga, NordicBet Liga og 2. division.

Det oplyser Divisionsforeningen i en pressemeddelelse.

- Præcist hvad det får af betydning for afviklingen af turneringerne, kigger vi på den kommende tid. Her og nu handler det i første omgang på at reagere på myndighedernes udmeldinger og sikre, at vi i dansk fodbold gør, hvad vi kan for at mindske smitterisikoen.

- Vi følger fortsat med i de udmeldinger, der kommer fra myndighederne. Hvad der rent praktisk kommer til at ske med de udsatte kampe og resten af sæsonen melder vi ud, når vi ved mere, lyder det fra Divisionsforeningens direktør Claus Thomsen.

Det betyder også, at torsdagens kamp mellem AGF og Randers ikke bliver afviklet som planlagt alligevel.

Al fodbold i DBU-regi er altså aflyst i to uger. Det omfatter alt fra Superligaen og ned til serie 6.

Landskampe forventes aflyst

DBU melder på samme tidspunkt ud, at de to kommende testkampe mod Færøerne og England formentlig ikke bliver afviklet.

- Herrelandsholdets venskabskampe mod Færøerne i Herning den 27. marts og mod England på Wembley den 31. marts forventes at blive aflyst, skriver DBU.

Unionen tilføjer, at det beslutningen bliver afklaret med UEFA.